als_Latn dik_Latn sag_Latn
“Lufta e ftohtë” mes Athinës dhe Tiranës zyrtare prek njerëzit e thjeshtë. Përplasja e fundit në Parlament ditën e enjte dhe shkëmbimi i replikave midis kryeministrit Rama dhe kryetarit te PBDNJ-së Vangjel Dule, duket se janë reflektuar edhe në pikat e kalimit kufitar ku çdo ditë kalojnë mijëra shtetas shqiptarë. Mësohet se policia greke në pikën e kalimit kufitar të Kapshticës ka shtuar masat e kontrollit për shtetasit shqiptarë të cilët kërkojnë të kalojnë nëpërmjet kësaj pika doganore për në vendin fqinjë. Burime të siguruara nga gazeta “Shekulli” thanë se masat e kontrollit janë shtuar një ditë pas fjalimit të kryeministrit Rama lidhur me çështjet që duhen zgjidhur mes dy vendeve. Por, policia greke e kufirit iu ka bërë më dije autoriteteve tona kufitare se nuk ka asgjë më tepër se ato çfarë janë parashikuar për lëvizjet në zonën Shengen. Më pak fjalë gjithnjë sipas policisë greke shtetasit që duhet të kalojnë në këtë zonë duhet t’u përmbahen rregullave. Për policinë tonë të kufirit këto kontrolle janë shtuar së tepërmi ditën e premte ku dhe janë kthyer mbrapsht më shumë se 70 shtetas shqiptarë kryesisht të moshave të reja, të cilët sipas autoriteteve greke të kufirit kanë pasur mangësi në dokumentacionin e kërkuar për zonën Shengen.
Gjatë ditës së premte autoritetet tona të kufirit kanë pasur disa takime me homologet helenë për të gjetur një zgjidhje për kthimet e shtetasve shqiptarë, kthime që në ditët në vijim priten të jenë në rritje. Për kthimet e moshave të reja grekët kanë bërë me dije se ata kërkojnë të hyjnë në vendin e tyre jo për turizëm, por për të punuar në punët e stinës. I njëjti problem është vërejtur edhe në pikën e kalimit kufitar në Kakavijë ku pala greke ka nisur kthimet masive te emigranteve shqiptare. Në këtë pikë kufitare, ende nuk ka një shpjegim zyrtar lidhur me situatën e krijuar gjatë ditëve të fundit. Sipas policisë kufitare, këto janë kthime të zakonshme për mungese dokumentacioni, por vetë të kthyerit thonë të kundërtën. Emigrantet flasin për sjellje arrogante të doganierëve të vendit fqinj. Mësohet se gjatë 24 orëve të fundit, nuk janë lejuar të kalojnë në anën tjetër të kufirit 60 qytetare. “Thjeshtë fare na pyesin keni apelas (ndëshkim) apo jo? Gjejnë mënyra të ndryshme thjesht për të na kthyer. Unë isha me makinën time, ishim tre vetë dhe dy u kthyem, njëri iku’, shprehet një nga shtetasit shqiptarë të kthyer nga autoritetet greke. “Nuk bëhet fjalë të kalosh. Kaq thonë, asnjë shpjegim tjetër. Janë kthyer shumë persona, të gjithë këta që shihni këtu”, u shpreh një tjetër shtetas shqiptar.
Nuk është hera e parë që autoritetet greke ndërmarrin veprime të tilla në shenjë hakmarrje ose presioni dhe ata që kanë vuajtur pasojat e përplasjeve politike edhe në të shkuarën kanë qenë emigrantët. Mjafton të kujtojmë këtu vitin 2013 kur qindra shtetas shqiptarë nuk lejoheshin nga pala greke të kalonin në kufi në shtetin helen për shkak të konfliktit të krijuar në Përmet, ku kisha ortodokse u zhvendos nga godina e Pallatit të Kulturës me një vendim gjykate, por edhe incidenteve të ndodhura atje, ku persona të panjohur hodhën gurë në ndërtesën e Konsullatës së Përgjithshme të Greqisë në Gjirokastër. Policia greke u kërkonte jo 1500 por 3000 mijë euro garanci apo duke mos pranuar justifikimin e vizitës në shtetin fqinj. Asnjë makinë me targa shqiptare nuk u lejua të kalonte në anën tjetër të kufirit, me një urdhër të dhënë nga autoritetet më të larta të policisë greke. Kjo shkaktoi edhe një përplasje mes policive të të dy shteteve, por që kaloi me kalimin në shtetin helen vetëm të disa shtetasve.
Tahiri i kërkon llogari kreut të policisë greke
Situata e kthimit të shtetasve shqiptarë në kufij është diskutuar edhe në një takim që pati një ditë më parë në Tiranë ministri i Punëve të Brendshme, Saimir Tahiri me drejtorin e policisë greke, Konstantinos Tsouvalas. “Tahiri kërkoi nga pala greke të respektohet lëvizja e lirë e shtetasve në zonën Shengen dhe të mos kthehen shtetas shqiptarë në kufi pa shkaqe ligjore e të motivuara mirë”, thuhet në njoftim. Ministri i Punëve të Brendshme i kërkoi drejtorit të policisë greke Konstantinos Tsouvalas që të hetohen rastet e vdekjeve të shqiptarëve, Ilia Kareli dhe Pëllumb Marknikollaj në burgjet greke, pas dhunës së ushtruar nga gardianët. Nisur nga rastet në fjalë, Tahiri i kërkoi kryepolicit grek që të respektohen të drejtat themelore të shtetasve shqiptarë, pavarësisht faktit nëse janë të ndaluar ose arrestuar. “Të zhvillohen hetime transparente dhe të plota për 2 rastet e humbjes së jetës në rajonet e policisë greke të shtetasve Ilia Kareli dhe Pëllumb Marknikollaj, si edhe të respektohen të drejtat themelore të shtetasve shqiptarë, pavarësisht faktit nëse janë të ndaluar ose arrestuar nga autoritetet ligjzbatuese të Greqisë” deklaroi Tahiri gjatë takimit.
Vrasja e emigrantëve
Dy ditë më parë, prokuroria greke ka kthyer sërish në polici, këtë herë me dyshimet për vrasje, dosjen për vdekjen e 29-vjeçarit shqiptarë, Pëllumb Marnikollaj, ngjarje e ndodhur më 3 gusht të këtij viti në një rajon policie në Athinë. Dyshimet janë ngritur për shkak të natyrës së shenjave që Marnikollaj kishte poshtë krahëve, në sy dhe në disa vende të tjera, plagë të cilat nuk mund të shkaktohen nga rënia prej lartësisë, gjë që ngre dyshime se trupi i viktimës mund të jetë dhunuar. Sipas ekspertizës mjeko-ligjore, vdekja e Marnikolajt ka ndodhur si pasojë e rënies nga lartësia dhe plagëve të rënda në kokë dhe organe të brendshme dhe si fillim u dyshua se ai ishte vetëvrarë. Por në trupin e viktimës, ekspertja Kristina Cakona zbuloi dëmtime të tjera, që nuk kishin lidhje me rrëzimin. Ajo vërejti shembje të veshkave dhe plagë në organet gjenitale të të riut shqiptar. Kthimi i çështjes për hetim, këtë herë nën mbikëqyrjen e prokurorisë me dyshimet e vrasjes, duket se vërteton dyshimet e familjes së viktimës, të cilët thonë se i riu është torturuar përpara se të hidhej në kushte të dyshimta dhe ende të pa sqaruara, nga kati i dytë i rajonit të policisë ku ishte ndaluar për t’u marrë në pyetje mbi një vjedhje.
als_Latn als_Latn als_Latn als_Latn als_Latn als_Latn als_Latn